CELEX: 32017D0487
Language: sk
Date: 2017-03-17 00:00:00
Title: Vykonávacie rozhodnutie Komisie (EÚ) 2017/487 zo 17. marca 2017, ktorým sa mení rozhodnutie 2005/51/ES, pokiaľ ide o obdobie, počas ktorého sa pôda kontaminovaná pesticídmi alebo perzistentnými organickými látkami môže zaviesť do Únie na účely dekontaminácie [oznámené pod číslom C(2017) 1693]

21.3.2017   
            
            
               SK
            
            
               Úradný vestník Európskej únie
            
            
               L 75/32
            
         VYKONÁVACIE ROZHODNUTIE KOMISIE (EÚ) 2017/487
   zo 17. marca 2017,
   ktorým sa mení rozhodnutie 2005/51/ES, pokiaľ ide o obdobie, počas ktorého sa pôda kontaminovaná pesticídmi alebo perzistentnými organickými látkami môže zaviesť do Únie na účely dekontaminácie
   
      
         [oznámené pod číslom C(2017) 1693]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 15 ods. 1 prvý pododsek prvú zarážku,
   keďže:
   
               (1)
            
            
               Podľa článku 4 ods. 1 smernice 2000/29/ES v spojení s časťou A bodom 14 prílohy III k uvedenej smernici je zakázané do Únie zaviesť pôdu s pôvodom v určitých tretích krajinách.
            
         
               (2)
            
            
               Členským štátom sa rozhodnutím Komisie 2005/51/ES (2) dočasne povolilo za určitých podmienok poskytnúť výnimku z týchto ustanovení, pokiaľ ide o pôdu kontaminovanú pesticídmi alebo perzistentnými organickými látkami, ak sa dováža na účely dekontaminácie a je určená na spracovanie vo vyhradených spaľovniach nebezpečného odpadu.
            
         
               (3)
            
            
               Niektoré členské štáty požiadali o predĺženie platnosti povolenia poskytovať uvedenú výnimku. Z informácií, ktoré predložili členské štáty podľa rozhodnutia 2005/51/ES, vyplýva, že pri uplatňovaní uvedenej výnimky postačujú osobitné podmienky stanovené v uvedenom rozhodnutí na to, aby sa zabránilo zavedeniu škodlivého organizmu do Únie, a že tieto podmienky boli splnené. Z toho dôvodu nie je s činnosťou, na ktorú sa vzťahuje rozhodnutie 2005/51/ES, spojené žiadne rastlinolekárske riziko.
            
         
               (4)
            
            
               Preto je vhodné predĺžiť platnosť výnimky do 31. decembra 2019.
            
         
               (5)
            
            
               Rozhodnutie 2005/51/ES by sa preto malo zodpovedajúcim spôsobom zmeniť.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   V článku 1 druhom odseku rozhodnutia 2005/51/ES sa dátum „28. februára 2017“ nahrádza dátumom „31. decembra 2019“.
   Článok 2
   Toto rozhodnutie je určené členským štátom.
   
      V Bruseli 17. marca 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 169, 10.7.2000, s. 1.
   
      (2)  Rozhodnutie Komisie 2005/51/ES z 21. januára 2005, ktorým sa povoľuje členským štátom dočasne poskytnúť výnimky z určitých ustanovení smernice Rady 2000/29/ES vzhľadom na dovoz pôdy kontaminovanej pesticídmi alebo perzistentnými organickými látkami na účely dekontaminácie ( Ú. v. EÚ L 21, 25.1.2005, s. 21).